Mení a dopĺňa všeobecne záväzné nariadenie č. 12/2001.

Všeobecne záväzné nariadenie 
hlavného mesta Slovenskej republiky Bratislavy 
č. 8/2005
z 15. decembra 2005,
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy v znení neskorších predpisov
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 39 ods. 4 zákona č. 223/2001 Z. z. o odpadoch a o zmene a doplnení niektorých zákonov v znení zákona č. 733/2004 Z. z. ustanovuje:

Čl. I
Všeobecne záväzné nariadenie hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy v znení všeobecne záväzného nariadenia č. 3/2002, nálezu Ústavného súdu Slovenskej republiky č. 86/2003 Z. z. a všeobecne  záväzného nariadenia č. 5/2004 sa mení a dopĺňa takto:
1.	V § 1 sa za slová “drobnými stavebnými odpadmi” vkladajú slová “a elektroodpadmi z domácností”.
2.	V § 2 odsek 8 znie:
	“(8) Drobné stavebné odpady sú odpady z bežných udržiavacích prác zabezpečovaných fyzickou osobou - nepodnikateľom v rozsahu do jedného m3 ročne od jednej fyzickej osoby.2)”. 
	Poznámka pod čiarou k odkazu 2 znie:
	“2) § 55 ods. 2  písm. c) a d) a § 56 písm. h) zákona č. 50/1976 Zb. o územnom plánovaní a stavebnom poriadku (stavebný zákon) v znení zákona č. 479/2005 Z. z.”.
3.	V § 2 sa za odsek 8 vkladá nový odsek 9, ktorý znie:
	“(9) Elektroodpad z domácností je elektroodpad, ktorý pochádza z domácností fyzických osôb a z obchodných, priemyselných a inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností fyzických osôb.”.
	Doterajšie odseky 9 až 14 sa označujú ako odseky 10 až 15.
4.	V § 3 sa odsek 2 dopĺňa písmenom g), ktoré znie:
	“g) užívanie existujúceho zariadenia na zber komunálnych odpadov za účelom oddeleného zberu elektroodpadu z domácností výrobcom elektrozariadení.”.
5.	V § 3 ods. 3 sa na konci vety pripájajú tieto slová: “za účelom zhodnotenia tohto odpadu.”.
6.	V § 3 ods. 5 sa za slovo “odpadov” vkladajú slová “a oddeleného zberu elektroodpadu z domácností”.
7.	V § 5 ods. 1 sa za písmeno d) vkladá nové písmeno e), ktoré znie:
	“e) bezplatné odovzdanie elektrozariadenia do systému spätného odberu alebo elektroodpadu do systému oddeleného zberu, 12a)”.
	Poznámka pod čiarou k odkazu 12a znie:
	“12a) § 54e ods. 1 a 2 a  § 54g zákona č. 223/2001 Z. z. o odpadoch a o zmene a doplnení niektorých zákonov v znení zákona č. 733/2004 Z. z.”.
	Doterajšie písmená e) až i) sa označujú ako písmená f) až j).
8.	V § 5 ods. 2 písmeno h) znie:
	“h) zabezpečiť odvoz a zhodnotenie biologicky rozložiteľného odpadu zo záhrad a z parkov vrátane odpadu z cintorínov a z ďalšej zelene na pozemkoch právnických osôb, fyzických osôb a občianskych združení, ak sú súčasťou komunálneho odpadu,”.
9.	V prílohe č. 1 v tabuľke Systém zberu sa slová “Zložka komunálneho odpadu” v názve prvého stĺpca nahrádzajú slovami “Druh odpadu”.
10.	V prílohe č. 1 v tabuľke Systém zberu v riadku, ktorý upravuje systém zberu pre druh odpadu objemný odpad sa v stĺpci Druh odpadu vypúšťajú slová “chladnička, práčka a ďalšie vyradené elektrické a elektronické zariadenia” vrátane čiarky za slovom “podlahoviny”.
11.	V prílohe č. 1 v tabuľke Systém zberu sa vkladá za riadok, ktorý upravuje systém zberu pre druh odpadu objemný odpad nový riadok, ktorý znie:
	“
Elektroodpad z domácností

1. domáce spotrebiče
(najmä: chladnička, práčka a ďalšie vyradené elektrické a elektronické zariadenia)
	veľkokapacitný kontajner
alebo vyhradené miesto podľa potreby
	vyhradené miesto

a) zberné dvory:
Bazová 6, 
Ivánska 22, Dvojkrížna

b) zberne odpadov:
Gogoľova 18, prevádzkovateľ Logos-Slovakia, s.r.o.
Majerská ul., prevádzkovateľ E.L.A. SLOVAKIA s.r.o.

c) miesta spätného odberu zverejnené
na www.envidom.sk
	podľa potreby 	zhodnotenie a zneškodnenie zabezpečí výrobca elektrozariadení	
2. použité mobilné telefóny a príslušenstvo	zberná nádoba	predajne spoločnosti 
Orange Slovensko, a.s.:
Námestie SNP 12
Prievozská 6/A			
”.
12.	V prílohe č. 1 v tabuľke Systém zberu v riadku, ktorý upravuje systém zberu pre druh odpadu drobné stavebné odpady sa do stĺpca Druh odpadu vkladajú za slová “drobné stavebné odpady” slová “v rozsahu do jedného m3 ročne od jednej fyzickej osoby”.
13.	V prílohe č. 1 v tabuľke Systém zberu v riadku, ktorý upravuje systém zberu pre druh odpadu odpad zo záhrad, parkov, vrátane odpadu z cintorínov sa do stĺpca Umiestnenie dopĺňajú tieto slová: “Zberné dvory: Bazová 8, Ivánska 22, Dvojkrížna”.
14.	V prílohe č. 1 v tabuľke Systém zberu v riadku, ktorý upravuje systém zberu pre druh odpadu odpad zo záhrad, parkov, vrátane odpadu z cintorínov sa v stĺpci Zhodnotenie, zneškodnenie nahrádzajú  slová “v kompostárni, zneškodnenie spaľovaním, resp. uložením na skládke” slovami “v spracovateľskom zariadení”.

Čl. II
Primátor hlavného mesta Slovenskej republiky Bratislavy sa splnomocňuje, aby vyhlásil úplné znenie všeobecne záväzného nariadenia hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy, ako to vyplýva zo zmien a doplnení vykonaných všeobecne záväzným nariadením č. 3/2002, nálezom Ústavného súdu Slovenskej republiky č. 86/2003 Z. z., všeobecne záväzným nariadením č. 5/2004 a týmto nariadením.

Čl. III
Toto všeobecne záväzné nariadenie nadobúda účinnosť 1. januára 2006.

Ing. Andrej Ďurkovský
primátor